На основу члана 44. Закона о култури („Службени гласник Републике Србије“, број 72/09), члана 37. Статута Града Ниша ("Службени лист Града Ниша", број 88/08) и члана 16. Одлуке о оснивању Историјског архива Ниш у Нишу ("Службени лист града Ниша", број 2/11-пречишћен текст)

 Скупштина Града Ниша на седници одржаној \_\_\_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Историјског архива Ниш за 2016. годину, број 01/689-15 који је донео Управни одбор ове установе, на седници одржаној 27.11.2015. године.

 II Програм рада Историјског архива Ниш за 2016. годину реализоваће се у складу са Финансијским планом ове установе за 2016. годину.

 III Решење доставити Историјском архиву Ниш у Нишу, Управи за културу и Управи за финансије, изворне приходе локалне самоуправе и јавне набавке.

Број:

У Нишу,

**СКУПШТИНА ГРАДА НИША**

Председник

Проф. др Миле Илић

***О б р а з л о ж е њ е***

 Управни одбор Историјског архива Ниш, на седници одржаној 27.11.2015. године донео је Програм рада Историјског архива Ниш за 2016. годину, број 01/689-15.

Пословна 2016. година, 68. у историји Историјског архива Ниш протећи ће у професионалном остваривању мисије ове установе и одвијаће се у непромењеном законском оквиру, који као основну делатност одређује старање о архивској грађи, најпре у елементарној форми, као прикупљање, сређивање и чување, а затим и стављање на увид јавности.

Часопис за историографију, архивистику и хуманистичке науке „Пешечаник“ ушао је у четрнаесту годину излажења – у првој тематској целини прелистаћемо још нека сведочанства о Великом рату. Године 1916. у грчкој вароши на истоименом острву Крфу, заседала је Народна скупштина Краљевине Србије. Био је то наставак седнице започете 12.јула 1914. године у Нишу – за око месец и по дана, од 28. августа до 9. октобра 1916. године, одржано је двадесет седам састанака, донето седам закона поднето двадесетак интерпелација, којима су посланици затражили одговоре на бројна питања. Све то сачувано је у стенографским белешкама Народне скупштине до којих је Историјски архив Ниш дошао захваљујући предусретљивоти породице др Радисава Митића, неурохирурга из Ниша, праунука једног од секретара Народне скупштине, Николе Митића. Годишњи план ове установе за 2016. годину предвиђа и обилазак 100 регистратура на терену у Нишу и у још седам општина које је Влада Србије Решењем дала у надлежност Историјском архиву Ниш. Ове године, руководећи се Упутством Архивског већа Србије о приоритетима обиласка, Спољна служба планира стручни надзор стваралаца у области управе и правосуђа, у којима се надзор обавља сваке године.

Програм рада Историјског архива Ниш за 2016. годину, поред набројаних активности садржи и основне податке о Установи, делатности и организационој структури, као и програмске активности које се одвијају кроз: Службу сређивања и обраде архивске грађе, Службу заштите архивске грађе ван архива, Службу депоа и техничке заштите архивске грађе са лабораторијом за микрофилмовање, Информативно пропагандну службу са библиотеком и Службу општих послова.

Чланом 13. став 2. Одлуке о буџету Града Ниша за 2016. годину („Службени лист Града Ниша“, број 98/2015) прописано је да „Надлежни орган индиректног корисника доноси годишњи финансијски план у складу са законом, другим прописом или статутом, на који сагласност даје надлежни директни корисник.“

Управа за културу је, као директни корисник, дала сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Историјског архива Ниш за 2016. годину.

НАЧЕЛНИК

 Небојша Стевановић